Napi húszezer évet facebookozunk
Természetesen nem fejenként, hanem a közösség egészét tekintve.
A közösségi oldal február eleje óta dolgozik azon, hogy részvényeit bevezesse a tőzsdére, és a célhoz vezető rögös úton kénytelen-kelletlen is meg kell, hogy osszon friss és érdekes információkat a nagyvilággal. Az első nyilvános ajánlattétel legutóbbi kiegészítéséből például további részleteket tudhattunk meg a vállalat két, jelenleg is zajló peréről, de ami sokkal izgalmasabb, kiderült, hogy 2012 januárjában az emberek napi (átlag) 10,5 milliárd percet töltöttek az oldalon – a mobilos elérések nélkül.

A 10,5 milliárd perc 175 millió órát jelent, ami majdnem 7,3 millió napot, ami alig marad el a 20 ezer évtől. Naponta.

Ez persze a Facebook 845 millió felhasználójára lebontva nagyjából napi 12,5 percet jelent, azonban nem szabad elfelejteni, hogy egyrészről nem minden felhasználó lép be naponta, másrészről a 10,5 milliárd percbe nem számították bele a mobilos megtekintéseket, és 58 millió ember kizárólag mobilról éri el az oldalt.

A közösségi oldal által benyújtott kiegészítés arra is kitér, hogy ez a felfoghatatlanul nagy napi átlag az összes eltöltött időt tekintve 57 százalékos növekedést jelent 2011 januárjához képest, míg az egyes felhasználókra lebontva az eltöltött idő napi átlagát 14 százalékos növekedést értek el – a két szám közötti különbséget természetesen az okozza, hogy egy évvel ezelőtt a Facebooknak még nagyjából 245 millióval kevesebb felhasználója volt.
Tech